钦定古今图书集成/方舆汇编/职方典/第1281卷 > 《道州厅壁后记》吕温
## 钦定古今图书集成/方舆汇编/职方典/第1281卷 > 《道州厅壁后记》吕温

“《壁记》，非古也。若冠绶命秩之差，则有格令在；山川风
物之辨，则有图牒在。所以为之记者，岂不欲述理道，
列贤不肖，以训于后，庶中人以上得化其心焉？代之
作者，率异于是，或夸举名数，或务工为文，居其官而
自记者则媚己，不居其官而代人记者则媚人。《春秋》
之旨，盖委地矣。”贤二千石河南元结，字次山，自作《道
州刺史厅记》，既彰善而不党，指恶而不诬，直举胸臆，
申为鉴戒。昭昭吏师，长在屋壁，后之贪虐放肆，以生
人为戏者，独不愧于心乎？予自幼时读《古循吏传》，慕
其为人，以为士大夫立名于代，无以高此。前年冬，由
尚书刑部郎中出为此州，虽苦剧自课，而未能逮其
意也。往刺史有许子良者，辄移元次《山记》于北牖上，
而以其文代之。后亦有号“君子之清”者莅此，熟视焉
而莫之改。岂是非之际如是其难乎？余也鲁，安知其
他？即命圬而书之，俾复其旧，且为《后记》，以广次山之
志云。